EÚ je globálnym lídrom v ochrane životného prostredia a opatreniach v oblasti klímy a ako potvrdil predseda Juncker v správe o stave Únie v roku 2017, má záujem túto úlohu posilňovať.

Program LIFE je jediný fond EÚ vyhradený výlučne na ciele v oblasti životného prostredia a klímy. So svojím skromným rozpočtom sa zameriava na medzeru medzi programami EÚ na podporu výskumu a inovácie na jednej strane, a na strane druhej programami EÚ, z ktorých sa financuje zavádzanie opatrení vo veľkom rozsahu.

Hoci sa činnosti programu LIFE zameriavajú na riešenie určitých problémov priamo na mieste, jeho hlavný prínos je nepriamy a spočíva v jeho úlohe ako katalyzátora pri iniciovaní, rozširovaní a zrýchľovaní udržateľnej výroby, distribúcie a spotreby, a to podporovaním:

-tvorby a výmeny najlepších postupov a poznatkov,

-budovania kapacít a urýchľovania vykonávania právnych predpisov a politík v oblasti životného prostredia a klímy,

-zainteresovaných strán pri testovaní technológií a riešení malého rozsahu a

-mobilizácie financovania z iných zdrojov.

Toto posúdenie vplyvu je súčasťou návrhu Komisie na program pre životné prostredie a ochranu klímy LIFE po roku 2020 a spĺňa požiadavky nariadenia o rozpočtových pravidlách so zreteľom na prípravu hodnotenia ex ante.

Výzvy a možnosti zlepšenia pre program LIFE v ďalšom viacročnom finančnom rámci (VFR)

V nedávnom hodnotení programu LIFE v polovici obdobia sa potvrdilo, že súčasný program smeruje k tomu, že bude účinný , efektívny a relevantný a prispieva k stratégii Európa 2020. Väčšina zainteresovaných strán navyše považuje program LIFE za veľmi dôležitý nástroj pri určovaní priorít v oblasti životného prostredia a klímy.

V rámci hodnotenia v polovici obdobia sa identifikovali príležitosti na ďalšie posilnenie celkovej účinnosti programu, ktoré by nebolo možné využiť v období rokov 2021 – 2027, ak by program LIFE pokračoval vo svojej súčasnej podobe a v súčasnom rozsahu. Tieto príležitosti sa týkajú najmä zlepšenia súdržnosti medzi programom LIFE a ďalšími fondmi EÚ a posilnenia urýchľujúcej úlohy programu. Ďalšie možnosti zlepšenia sa týkali strategického zamerania programu, ako aj zefektívnenia a zjednodušenia riadenia programu LIFE.

Uprednostňované možnosti

Na riešenie zistených výziev sa určili viaceré možnosti, ktoré sa následne preverili z hľadiska ich účinnosti, efektívnosti a súdržnosti. Výsledkom bolo niekoľko konkrétnych možností zlepšenia nového programu, ktoré sú uvedené v nasledujúcej časti.

V súvislosti s oblasťou a rozsahom pôsobnosti programu sa do užšieho výberu dostali tri možnosti:

1.Rozšírenie rozsahu pôsobnosti programu LIFE o projekty budovania kapacít týkajúce sa čistej energie pridaním podprogramu Prechod na čistú energiu by umožnilo celistvejší prístup k financovaniu projektov budovania kapacít v oblasti čistej energie a zároveň by väčšiemu počtu príjemcov uľahčilo prístup k financovaniu.

2.Posilnenie programu LIFE pri podpore začleňovania cieľov v oblasti prírody a biodiverzity do ďalších politík. Tým by sa posilnilo financovanie v oblasti ochrany prírody a lepším zohľadňovaním tejto problematiky by sa zlepšila aj súdržnosť v celkovej štruktúre rozpočtu EÚ. Môže si to však vyžadovať dodatočné plánovanie a koordináciu zo strany orgánov ochrany životného prostredia.

3.Rozšírením oprávnenosti v rámci programu LIFE na zámorské krajiny a územia EÚ (ZKÚ), osobitne pokiaľ ide o akcie v oblasti ochrany prírody a biodiverzity v rámci podprogramu Príroda a biodiverzita, by sa odstránil potenciálny nedostatok vo financovaní systému BEST .

Ak sa rozpočet konkrétne navýši tak, aby zahŕňal podprogram Prechod na čistú energiu a/alebo podprogram Príroda, tieto možnosti (1 a 2) by mali byť zahrnuté do štruktúry programu LIFE.

V súvislosti s mechanizmami realizácie a riadením programu sa do užšieho výberu zaradilo deväť možností.